Pönci és Durci
JEGYZET - "Ha krumpliból meglesz a napi betevõnk, vigyorogva kibírjuk a hátralévõ kis idõt."
A következõ gondolatmenetemnek csak akkor van értelme, ha netán mûködésképtelennek bizonyulna a nemzeti együttmûködés rendszere. Ha mégsem valósulna meg a teljes foglalkoztatás, ha nem leszünk ipari nagyhatalom, ha idõvel alábbhagyna a rezsi elviselhetetlen iramú és mértékû csökkenése... Szóval, ha mégiscsak itt, a Kárpát-medencében maradunk, mert a mondottnál messzibb a Kánaán. Ha addig még ki kellene bírnunk valamennyit. Akkor életforma lehetne a tüntetõ passzivitás, amit persze nem ellenállásnak mondanánk. Ez lenne a langyos dagonya, ami jó Pöncinek és Durcinak. Õk amúgy disznók, lánykori nevükön sertések, a krumplit meg burgonyának hívják.
És ha már itt tartunk: a roppant népszerû szakácsmûsorokból nyilvánvaló, hogy üres spájz nincs, csak fantáziátlan háziasszony. Ha kõzetekbõl levest lehet kotyvasztani, akkor mi minden készíthetõ azokból a föld alatti barna gumókból, amit a perui mûvészek még kõbõl is kifaragtak! A várakozó életforma ideális táplálékforrása: a burgonya. Hogy miért? Felénk a termesztésének évszázados hagyománya van, pedig idõbe telt, amíg rájöttünk, hogy ezúttal sem minden az, aminek látszik. Ennek a kapásnövénynek a termése mérgezõ, a gumója viszont a lehetõségek tárháza.
Mire kell itt gondolni? A krumplilevesre vagy a krumplipaprikásra. (Mert a krumplileves, ugye, legyen krumplileves!) Aztán a sült krumplira, a pürére, a nudlira és a tapsira, melyekhez például krumplisalátát is ehetünk. Másnap pedig krumplifõzelék legyen, természetesen babérlevéllel. A burgonyamenü végzõdjön szirommal vagy kõkemény édességgel, krumplicukorral. Persze csak a gyerekeknek, akik ugye, nem lehetnek pityókásak. Errõl jut eszembe: a pityókából szesz is fõzhetõ. Ezt az Unióval dacolók figyelmébe ajánlom, hiszen a Magyar Pityóka egészen bódító elnevezés lenne.
Jó hír, hogy ha krumpliból meglesz a napi betevõnk, vigyorogva kibírjuk a hátralévõ kis idõt. Mi itt a Dél-Alföldön a legkönnyebben, mivel mi esszük a legtöbb krumplit. Csak a disznóinkat nem a szarvasgombák felkutatására kell megtanítanunk, hanem a burgonyagumók kitúrására. Karácsonyig úgyis minden disznó – Pönci és Durci is – makkal álmodik. Igaz, fogalmuk sincs arról, mi lesz azután.
vélemény